ICHI ม้ามืดขยับขึ้นต่อเนื่อง-ตีปีกขยายกำลังผลิตรับไฮซีซั่น Q1 คาดกำไรพุ่ง 55%
ICHI ม้ามืดขยับขึ้นต่อเนื่อง-ตีปีกขยายกำลังผลิตรับไฮซีซั่น Q1 คาดกำไรพุ่ง 55% 
22 เม.ย. 2558

ผู้สื่อข่าวรายงานว่า ราคาหุ้น บริษัท อิชิตัน กรุ๊ป จำกัด (มหาชน) หรือ ICHI ณ เวลา 14.47 น.อยู่ที่ 22.20 บาท บวก 0.30 หรือ 1.37% โดยเปิดตลาดที่ 22.10 บาท ปรับตัวขึ้นแตะระดับสูงสุดที่ 22.30 บาท และย่อตัวทดสอบจุดต่ำสุดที่ 21.90 บาท มูลค่าการซื้อขาย 64.82 ล้านบาท

บล.เคเคเทรด ระบุในบทวิเคราะห์ (22 เม.ย.) ว่า แนะนำ “Buy” ICHI ราคาเป้าหมาย 26.50 บาท/หุ้น  โดยมองราคาหุ้นปัจจุบันที่ปรับลดลงมาซื้อขายที่ระดับ 21.5 เท่า P/E 58 เป็นโอกาสที่ดีในการเข้าลงทุนและมองว่าไม่แพง เมื่อเทียบกับค่าเฉลี่ยการซื้อขายในอดีตของ ICHI ที่ระดับ 30 เท่า
ขณะเดียวกันอัตราการเติบโตของกำไรสุทธิปีนี้คาดที่ 23% เป็น 1,325 ล้านบาท และมีแนวโน้มเติบโตต่อเนื่องได้อีกหลายปีจากความเป็นผู้นำในธุรกิจชาพร้อมดื่มและการขยายตลาดในต่างประเทศ ในระยะสั้นมีประเด็น Earnings play ที่ผลประกอบการไตรมาส 1/58 จะกลับมาเติบโตเด่นต่อเนื่องไปยังไตรมาส 2/58
ทั้งนี้  ICHI ขยายกำลังการผลิตเป็น 1,200 ล้านขวด เพิ่มขึ้น 20% แล้วใน เม.ย.58 รองรับยอดขายช่วงไฮซีซั่นที่มีแนวโน้มเติบโตต่อเนื่องไปถึงไตรมาส 2/58 และเตรียมพร้อมสำหรับการขยายตลาดอินโดนีเซีย โดยล่าสุดได้ข้อมูลเพิ่มเติมจากผู้บริหารเกี่ยวกับการวางจำหน่ายในอินโดนีเซียว่าจะล่าช้าไปถึงช่วงไตรมาส 3/58
อย่างไรก็ตามระยะสั้นมองว่าจะเป็นผลดีต่อผลประกอบการในปีนี้ เนื่องจากประเมินในเบื้องต้นว่า ICHI มีโอกาสจะรับรู้ส่วนแบ่งขาดทุนจาก ICHI Indonesia ลดลง 35% เป็น 50 ล้านบาท
อย่างไรก็ดี คาดกำไรสุทธิ ICHI ในไตรมาส 1/58 จะเติบโตถึง 55% จากไตรมาสก่อน และ 56% จากปีก่อน เป็น 316 ล้านบาท จากการขยายตัวของยอดขายเป็น 1.85 พันล้านบาท
 